SL Uradni list Evropske unije C 264/40

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 264/05)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„GRANADA MOLLAR DE ELCHE“/„GRANADA DE ELCHE“

EU št.: ES-PDO-0005-01230-19.5.2014

ZOP ( X ) ZGO ( )

1. Ime

„Granada Mollar de Elche“/„Granada de Elche“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Proizvod z ZOP „Granada Mollar de Elche“/„Granada de Elche“ je sadež vrste Punica Granatum L., ki izhaja iz sorte Mollar, kategorij „Ekstra“ in „I“, kakor sta opredeljeni v standardu Codex za granatno jabolko. Za zaščiteni proizvod so značilni ravnotežje med kislostjo in sladkostjo, kremasto rumena do rdeča barva lupine ter vsebnost antociana v sočnem osemenju, zaradi katerega je to od temno rožnate do rdeče barve.

Ob zrelosti ima sadež naslednje značilnosti:

1. morfološke značilnosti: — oblika: okrogel sadež, znotraj razdeljen na posamezne režnje, v katerih je seme (sočno osemenje). Lupina je tanka do srednje debela, gladka in svetleča, — barva: barva lupine je kremasta do živo rdeča. Seme je prekrito s sočnim mesom, ki je temno rožnate do rdeče barve;

2. fizikalno-kemijske značilnosti: — sladkorna stopnja (stopinje Brix): najmanj 14°, — kislost (% citronske kisline): najmanj 0,18 in največ 0,24, — kazalnik zrelosti (razmerje med sladkorno stopnjo (Brix) in kislostjo): najmanj 60 in največ 90;

3. organoleptične značilnosti: Meso sadeža je nekoliko trpko in zelo sladko, semena pa so blagega okusa.

Sadeži morajo imeti naslednje značilnosti:

(a) biti morajo celi, čisti in zdravi. Sadeži, ki so nagniti ali drugače poškodovani, se izločijo. Na videz morajo biti sveži, brez nenavadnega vonja in/ali okusa ter nenavadne vlažnosti na površini;

(b) velikost granatnega jabolka „Granada Mollar de Elche“/„Granada de Elche“ je določena s težo na enoto za vsak posamezni sadež; izločijo se sadeži, ki tehtajo manj kot 125 g.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje je treba izvajati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Priprava in pakiranje proizvoda se morata izvajati na opredeljenem geografskem območju, da ne pride do poslabšanja kakovosti proizvoda zaradi prekomernega rokovanja s sadežem ali prevoza neprimerno pakiranih sadežev.

To je pomembno tudi zaradi značilne oblike sadeža, saj ima granatno jabolko nasproti peclja muho v obliki krone. Ta je zaprta in kratka. Če je rokovanje s sadežem nepravilno, se lahko lupina in krona poškodujeta. Da se prepreči, da bi med neprimernim prevozom in/ali prekomernim rokovanjem prišlo do udarcev, odrgnin, udrtin itn., kar bi povzročilo spremembe na lupini, poslabšanje kakovosti mesa ali poškodbe krone, je treba proizvod pakirati na območju pridelave.

Po obiranju se granatna jabolka prepeljejo v pakirnice. Sadeži se lahko skrtačijo z mehkimi krtačami iz svinjskih ščetin, da se krona ne poškoduje. Sadeži se hranijo pri temperaturi med 4 in 8 °C.

Poleg tega priprava in pakiranje sadežev na območju pridelave zagotavljata sledljivost, saj je embalaža za odpremo granatnih jabolk do trenutka dostave proizvoda končnemu potrošniku opremljena z obveznimi navedbami zaščitene označbe porekla in porekla proizvoda na podlagi uporabe enotnega sistema nadzora. Dovoljeni sta dve vrsti embalaže: do največ 5 kg in do največ 10 kg.

3.6 Posebna pravila za označevanje proizvoda, za katerega se uporablja registrirano ime

Navedbe ali etikete za označevanje granatnih jabolk „Granada Mollar de Elche“/„Granada de Elche“, namenjenih za prehrano, mora spremljati oznaka skladnosti (t. i. drugotna etiketa), ki ima alfanumerično obliko in jo pakirnica pritrdi na način, da je ni mogoče ponovno uporabiti, s čimer se zagotovi sledljivost. Drugotne etikete izda regulativni odbor na nediskriminatorni podlagi vsem izvajalcem, ki izpolnjujejo pogoje iz specifikacije proizvoda.

4. Jedrnata opredelitev geografskega območja

Območje proizvodnje se nahaja na jugovzhodu avtonomne skupnosti Valencije, v provinci Alicante, zajema pa vse občine okrožij (comarcas) Bajo Vinalopó, Alacantí in Bajo Segura.

5. Povezava z geografskim območjem

5.1 Posebnosti geografskega območja

Naravni dejavniki:

Podnebne značilnosti

Jug avtonomne skupnosti Valencije se po podnebnih razmerah razlikuje od ostalih sredozemskih območij Španije. Zlasti je treba poudariti nizko količino padavin, približno 263 mm na leto, visoko osončenost, majhno število oblačnih dni in redek pojav megle. Obdobje med razvojem granatnih jabolk, od junija do septembra, je še posebej sušno. Večina opredeljenega geografskega območja se po Köppnovi podnebni klasifikaciji nahaja na podnebnem območju BSh (vroče stepsko podnebje) ter v manjši meri na območju BSk (hladno stepsko podnebje).

Pedološke značilnosti

Na večini parcel, na katerih se na območju proizvodnje gojijo granatna jabolka, so tla delno ilovnate sestave. Nekatere značilnosti takih tal so visok pH (8–9) ter velik delež karbonatov (okoli 45,76 %) in apnenca (okoli 10 %), kar močno presega vrednosti v ostalih regijah in območjih proizvodnje. Za proizvodnjo sorte Mollar so značilne tako soli, prisotne v prsti, kot soli v vodi za namakanje ter namakalne tehnike (Intrigliolo et al, 2011).

Človeški dejavniki:

Metode pridobivanja

Granatna jabolka se v Španiji gojijo večinoma na jugovzhodu. Glede na podatke letnega pregleda kmetijske statistike v Španiji (Anuario de Estadística Agraria en España) iz leta 2008 je zasajenih 2 387 hektarov, od tega 84,4 % v provinci Alicante, natančneje v okrožjih, vključenih v območje zaščitenega proizvoda.

Med sortami na tem območju (Mollar, Valenciana in Wonderful) se je na tem območju do nedavnega sadil izključno Mollar. To lokalno sorto so kmetje s tega območja ustvarili tako, da so več desetletij izbirali drevesa, ki rodijo najkakovostnejše sadeže in so najbolje prilagojena na podnebne in pedološke razmere območja, ter jih razmnoževali s cepljenjem ali s potaknjenci.

Kmetje so na območju v mnogih letih razvili tehnike gojenja, ki dajejo najboljše končne rezultate. Vsako leto se tako drevesa obrezujejo in/ali vzdržujejo, nadzirajo se poganjki (večinoma mehansko) ter ročno prebirajo (odstranjujejo) razvijajoči se sadeži (na različnih stopnjah razvoja), da so dozoreli sadeži čim manj poškodovani od škodljivcev in so čim bolj podobne barve in velikosti.

Na podlagi večletnih izkušenj z gojenjem granatnih jabolk „Granada Mollar“ so proizvajalci razvili poseben namakalni sistem za izboljšanje razvoja sadežev in preprečevanje nastanka razpok.

5.2 Posebnosti proizvoda

Granatna jabolka „Granada Mollar“, ki se gojijo na opredeljenem območju, se po svojih značilnostih razlikujejo od granatnih jabolk z drugih območij. Okoljski pogoji vplivajo na fizikalno-kemijske in organoleptične značilnosti sadeža ter na čas obiranja.

Trenutek tržne zrelosti sorte Mollar določata dva dejavnika: vsebnost sladkorja (topne trdne snovi) v soku je nad 14° Brix, barva lupine pa se z zelene spremeni v kremasto brez zelenih odtenkov. Proizvod na opredeljenem območju komercialno zrelost doseže v prvem tednu oktobra, čeprav se prve serije glede na najvišje dnevne in nočne temperature v obdobju spreminjanja barve lahko obirajo teden prej ali kasneje. Granatna jabolka se začnejo obirati prej kot na severnejših območjih ali tistih na višji legi.

Titracijska kislost soka je med 0,18 in 0,24 (izraženo v odstotku citronske kisline). Ravnotežje med kislostjo in sladkostjo daje sadežu značilen sladek okus.

Barva lupine je kremasta do rdeča in svetleča. Zaradi vsebnosti antociana je barva soka značilna za proizvod s tega območja.

5.3 Vzročna povezava med geografskim okoljem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Okoljske razmere (polsušno podnebje z blagimi zimskimi temperaturami in nizko stopnjo padavin, zlasti v poletnih mesecih), visoka raven osončenosti in visoke temperature med razvojem in dozorevanjem sadežev vplivajo na barvo lupine, okus in vsebnost antociana granatnih jabolk „Granada Mollar“, ki se gojijo na tem območju.

Zaradi značilnega sušnega obdobja pred začetkom obiranja (med junijem in septembrom) je sok še bolj intenzivno rdeče barve.

Zaradi najvišjih temperatur na območju v času razvoja sadežev (julija in avgusta), ki presegajo 30 °C, vendar so nižje od 40 °C, se kislost sadeža, povezana z organskimi kislinami, umešča med 0,18 in 0,24, izraženo v odstotku citronske kisline. Ravnotežje med kislostjo in sladkostjo daje sadežu značilen sladek okus.

Te razmere vplivajo tudi na cvetenje in obdobje obiranja, in sicer v prvem tednu oktobra, čeprav se prve serije glede na najvišje dnevne in nočne temperature v obdobju spreminjanja barve lahko obirajo teden prej ali kasneje.

Sklic na objavo specifikacije:

(drugi pododstavek člena 6(1) te uredbe)

http://www.agricultura.gva.es/pc_granadamollarelche

(1) UL L 343, 14.12.2012, str. 1.